Man bliver mødt af flag, navneskilte og spritnye skoletasker. Der mangler ikke noget i klasselokalet på Vestervig Skole, der er indtaget af ni nye elever i 0. klasse. - Jeg glæder mig til at blive klogere på alt muligt, som jeg ikke allerede er klog på, lyder det fra Milo Gisselbæk. Men til forskel fra mange andre nye skoleelever landet over, så bliver Milo Gisselbæks første skoleår på Vestervig Skole også det sidste. Ved et møde i juni besluttede kommunalbestyrelsen i Thisted Kommune at lukke skolen efter dette skoleår. Skolen er i det politiske flertals øjne blevet for lille. Det påvirker også stemningen blandt forældrene på deres poders første dag i skolen. - Det er lidt som vejret. Det er en grå dag, men også en glædens dag. Børnene glæder sig, men de er også bevidste om, at det er sidste år. Vi er glade og ville ønske, det kunne fortsætte, men sådan er det bare ikke, siger Nadia Gisselbæk, der er mor til Milo. Drømmer om en privatskole Også for skolens leder, Søren Brogaard Jørgensen, er det sidste gang, han skal tage imod nye elever på Vestervig Skole. - Det er en politisk beslutning, der er truffet, og vi er sat i verden for at give den bedste skoledag til de børn, der møder ind. Vi følger traditionen om første skoledag helt, så eleverne mødes i klasserne, og så skal vi ud og lave nogle aktiviteter over middag, siger Søren Brogaard Jørgensen. Skolelederen har ingen kommentarer til politikernes beslutning om at lukke skolen. Det har til gengæld skolens bestyrelsesformand. Hun er nemlig også med i en initiativgruppe, der har sat sig for at etablere en privatskole i Vestervig. Den skal hedde Havland, og den skal efter forhåbningen favne elever både fra Vestervig og omegn. - Vi ser ind i et stigende børnetal, og det viser overfor os, at mange har satset på vores område. Vi vil gerne vise, at de har valgt rigtigt, siger Henriette Steffensen, der er skolebestyrelsesformand. Stor tilslutning Initiativgruppen håber på at kunne overtage de eksisterende bygninger til fremtidig privatskolebrug, og ifølge Henriette Steffensen er områdets forældre klar på idéen. - Vi havde møde i mandags, hvor vi fortalte om vores planer for privatskolen, og vi har rigtig rigtig fin opbakning, siger hun. Der er jo en grund til, at kommunen har lukket skolen. Det er, fordi de mener, den er for lille. Hvordan får man det til at hænge sammen med så få elever? - Der er nogle andre økonomiske forudsætninger for at drive privatskole, så man ser mange små privatskoler, der bliver driftet rigtig fint. Initiativgruppen er i øjeblikket ved at indhente tilladelser til at åbne en ny skole. Hele processens får de hjælp til at privatskoleforeningen. For Milo Gisselbæk er første dag som 0. klasseelev skudt godt i gang. Men han ser allerede frem mod i morgen. - I dag er bare sådan en startedag. Jeg glæder mig mere til i morgen, hvor jeg skal rigtig i skole.

Referat:
Thisted Kommune trækker stikket til Vestervig Skole fra næste skoleår. Derfor møder 44 elever ind til første skoledag for sidste gang.